**„Priroda – bogatstvo naše županije“**

**Najvrednije su stvari u životu besplatne**

Od najranijih dana moga djetinstva otac mi je ponavljao već pomalo otrcanu frazu kako su najvrednije stvari u životu, zapravo besplatne. Pa kako to?, pitala sam se pomalo zbunjeno, ali je taj upitnik s vremenom postajao sve manji, dok se nije pretvorio u uskličnik spoznaje i radosti. Naime, sve je krenulo od jedne obične vikend-šetnje šumom preko puta moje kuće.

Ponesena zovom divljine i nepoznatih vidika, krenuh u zagrljaj čarobne šume, a tamo se ispod čipke stabala razliše zrake sunca, kao žice harfe obasjavajući stidljivu bjelinu visibaba, a paperjasti pupoljci cica maca nježno mi dodirivahu obraze. Zaista, taj osjećaj nigdje ne bih mogla kupiti novcem. Produžila sam uzanim puteljkom koji se pružao u podnožju gorostasnih stabala, a suho lišće ispod mojih nogu šuštavim zvukovima ispreplitalo se sa zvukovima ptica i spajalo u najljepšu proljetnu eufoniju. Kao da se podigao zastor, ubrzo se nađoh na omanjoj šumskoj livadi, a tamo je jelen ponosno izvio krošnjaste rogove. Nasuprot njemu bila je mlada košuta, prizor baš kao s neke slikovne pastorale. Nije li bogatstvo imati takav vizualni motiv uživo, a ne tek sliku na zidu? Prolazeći tako pored već spomenutih hrastova svoje čarobne šume, udisala sam zrak punim plućima znajući da mi ta ista šuma daruje zrak koji udišem i sve to, opet besplatno.

Mijenja se šuma kao čovjek, bude malena, zelenih biljčica, ubrzo odrasta pretvarajući se u razne vitke, ili pak, zdepaste, gorostasne likove, a na kraju svog ciklusa, umire poput čovjeka. Ipak, ne umire sasvim jer tad dolazimo mi, ljudi, i umrlo stablo pretvaramo u tisuće korisnih stvari, a napose to isto stablo, kad sagori u vatri peći ili kamina, grije nas toplinom koja život znači.

Nije tu kraj mojoj čarobnoj šumi, ona je i naš tihi liječnik, da ne kažem psiholog, jer, kad smo umorni, povrijeđeni i tugama načeti, dovoljno je otići u zagrljaj šumskog bilja i ne sluteći što se zbilo, mi smo ponovno ozdravljeni, utješeni i obnovljeni.

Eto, dragi moji, zaista su najvrednije stvari besplatne. U šumi sam se uvjerila da je moj otac itekako imao pravo.

 Lana Bečaj, 6. r.

Mentorica: Lidija Levačić Mesarov, prof.